# śrī-gopāla-bhaṭṭa-śatakam

### guṇa-mañjarī-dāsa-gosvāminā viracitam

A century of poems in praise of Goswami Gopa**l**a Bhatta. Published by Sri Radha Charan Goswami (Vrindavan: Sri Krishan Chaitanya Pustakalaya, 1908). I found this copy in the India Office Library (Sanskrit 312 P24) . This is a modern work. Guna Manjari Das Goswami was a leading scholar and acharya of the Radha Raman Goswami family at the end of the 19th century.

 --o)0(o--

# śrī-gopāla-bhaṭṭa-śatakam

### guṇa-mañjarī-dāsa-gosvāminā viracitam

śrī-rādhā-ramaṇo jayatitarām |

śrī-kṛṣṇa-caitanya-candrāya namaḥ |

śrī-gopāla-bhaṭṭa-gosvāmine namaḥ |

yaḥ śrī-gaura-hareḥ kṛpāṁ bhagavataḥ śrī-raṅganāthāśrame

labdhvā vaiṣṇava-varya-viṅkaṭa-pitur gehe’tha vṛndāvane |

śrī-rādhā-ramaṇa-sudhīra-lalitaṁ lebhe’nurāgāplutaḥ

taṁ śrīmad-rasikendram ujjvala-guṇaṁ gopāla-bhaṭṭaṁ bhaje ||1||

nānā-pāpa-ratān vilokya kalijān jīvān viṣaṇṇātmanaḥ

śrīlādvaita-prabhor analpa-mahasaḥ śānteḥ purasyaukasaḥ |

viśvācārya-śiromaṇer iha mahā-viṣṇoḥ parāṁ prārthanāṁ

śrutvā vyaktim avāyayo’tikaruṇaḥ śrī-gauḍa-deśe hariḥ ||2||

śrīman-miśra-purandarasya ca jagannāthasya gehe śacī-

devyām ambuja-locanaḥ sulalito viśvambharaḥ premadaḥ |

nityānanda-mahāśayasya parama-premāspadaḥ sundaro

mañju-śrīla-gadādhara-priyatamaḥ śrīvāsa-raṅgānvitaḥ ||3||

śrī-saṅkīrtana-sindhu-vardhana-śaśī sannyāsi-cūḍāmaṇiḥ

śrī-vṛndāvana-nāgarī-dyuti-dharaḥ pūrvānurāgāñcitaḥ |

svīya-śrīpada-kalpa-vṛkṣa-madhupaṁ līlāmṛtāsvādakaṁ

jñātvā sveṅgita-kāriṇam priyataraṁ gatvā diśaṁ dakṣiṇām ||4||

dīkṣāṁ svāṁ pradadau śubhāṁ rasavatīṁ yasmai guṇāḍhyāya vai

sa sva-prema-rasārṇavāya madhura-śrī-nāma-saṁsevine |

vṛndāraṇya-samutsukāya śiśave śrutvā pituḥ prārthanāṁ

so’yaṁ kṛṣṇa-vana-sthito vijayate gaurāṅga-candrānugaḥ ||5||

(kalāpakam)

mahā-karuṇayā nija-praṇaya-ratna-dātuḥ śacī

sutasya vara-pārṣadaḥ pracura-mādhurī saṁvṛaḥ |

sudhāṁśu-rucirānanaḥ kanaka-cāru-deha-dyutiḥ

parsphuratu vaḥ sadā hṛdaya-mandire veṅkaṭiḥ ||6||

varṣe parvata-vāṇa-pañca-dhariṇī (1555) saṁjñe’site pakṣake

māghe śrī-girijā-tithau śubha-guṇaiḥ saṁsevitāyāṁ niśi |

saumye śrī-hari-lagnake vijayatāṁ yaś cottarā phālguṇī

ṛkṣe viṅkaṭa-bhaṭṭa-geha udito gopāla-bhaṭṭaḥ prabhuḥ ||7||

tapta-svarṇāṅga-bhāsaṁ jita-vidhu-vadanaṁ cordhva-puṇḍrāccha-bhālaṁ

subhruṁ kīrocca-nāsaṁ sarasija-nayanaṁ kṛṣṇa-līlāḍhya-karṇam |

bimboṣṭhaṁ kunda-dantaṁ sukanaka-mukurodyoti-gaṇḍa-dvayaṁ taṁ

kumba-grīva-śubhāṁśuṁ rucira-bhuja-yugaṁ padma-hastāṅka-śobham ||8||

ramya-sphārocca-vakṣaś cala-dala-jaṭharān nimna-nābhiṁ sumadhyaṁ

suśroṇiṁ sundaroru-dyuti-suvalita-jānvaṅghri-padmaṁ suśītam |

śrī-rādhā-kuṇḍa-tīre yugala-vara-susaṅketa-kuñje vasantaṁ

vande gosvāmi-varyaṁ rasa-maya-hṛdayaṁ śrī-gopāla-bhaṭṭam ||9||

(yugmakam)

madhurima-rasa-kūpaḥ saccidānanda-rūpaḥ

rasika-jana-camūpaḥ sarvadā mitra-rūpaḥ |

praṇaya-savana-yūpaḥ kṛṣṇa-rādhābhirūpaḥ

hṛta-kali-ravi-dhūpaḥ pātu bhāṭṭoḍu-bhūpaḥ ||10||

hari-kṛti-supraśastau yasya hastau śubhāṅkau

vigata-bhava-viṣādau yasya pādau susevyau |

hari-sadana-gatau tau nitya-bhaktena dhautau

śruti-yugala-suvarṇe yasya karṇe suramye ||11||

prakaṭita-mṛdu-rādhā-śyāma-nāmābhirāmā

sa-priya-hari-prasāda-svādana-jñā rasajñā |

sakala-śrama-hare yal locanendīvare vai

yugala-vara-vihāre prekṣaṇotphulla-tāre ||12||

parivṛta-hari-mālaḥ saumya-bhālo viśālaḥ

dhṛta-yugala-sugandhaḥ saumya-nāmāgra-gandhaḥ |

sarasa-vimala-cittaḥ śyāma-rādhaika-vittaḥ

sa jayati rasikeśaś cāru-veṣāḥ subhaṭṭaḥ ||13||

śrī-caitanya-padābja-matta-madhupo rādhā-priya-prema-bhāk

vāñchā-kalpa-taruḥ kṛpā-jala-nidhir līlā-sudhā-svardhunī |

gopīnātha-gurur guṇaika-nilayaḥ śrī-bhakta-cūḍāmaṇir

gosvāmī-kula-daivataṁ jayati no gopāla-bhaṭṭābhidhaḥ ||14||

go-kāra-smaraṇād bhaved rasavatāṅgo vinda gaure ratiḥ

pā-mātrasya ca pāda-padma-yugale śrī-rādhikāyā dhruvam |

śrī-gopendra-sute kiśora-mukuṭe tal lākṣarotkīrtanāt

śrī-vṛndā-vipine suramya-bhuvane bhaktiḥ parā bhākṣarāt ||15||

syāt sevā paricārikā paricayaṣ ṭākhyākṣarād vai nṛṇām

itthaṁ rājati varṇa-pañcakam idaṁ gopāla-bhaṭṭasya vai |

śrī-gaurāṅga-supārṣadaḥ sahacarī-rūpeṇa māsevinaḥ

kṛṣṇaṁ prīṇayato vane nivasataḥ sevā sukhāsvādinaḥ ||16||

yadi rasika-yuva-dvandvāṅghri-sevābhilāṣā

nivasitum api vṛndāraṇya-kuñje sakhīṣu |

tad iha sakala-sādhyaṁ sādhanaṁ saṁvihāya

bhaja sakala-guṇajñaṁ śrīla-gopāla-bhaṭṭam ||17||

dhyānād yasya śrī-padābjasya puṁsāṁ

rādhā-preṣṭhe jāyate prema-bhaktiḥ |

syur naṣṭā durvāsanāś cāpi śīghraṁ

taṁ śrīmad-gopāla-bhaṭṭaṁ bhaje’ham ||18||

yena śrī-hari-bhakti-pūrvaka-vilāsākhyo mahān saṅgraho

grantho veda-purāṇa-tantra-bhagavad-gītā-vacobhiḥ kṛtaḥ |

jīvājñāna-tamo-haro hari-guru-śrī-vaiṣṇava-prītidaḥ

so’yaṁ sādhu-sabhā-vibhūṣaṇa-maṇir bhūyāt sadā śreyase ||19||

ādye jīvāḥ sadā śrī-hari-caraṇa-juṣo vyaktam etad dhiyena

sarvādhīśaḥ susevyaḥ purudaya bhagavān eva muktaṁ dvitīye

antaryāmī yad aṁśaḥ śrutiṣu ca paramātmeti proktas tṛtīye

turye śrī-kṛṣṇa-candraḥ parama-sumadhuraiśvarya-līlā-mahābdhiḥ ||20||

śrī-bhaktiḥ sādhaneśā praṇaya-sukha-pradā pañcame kīrtitā vai

sarvābhyaḥ śrī-gopālakaṁ hariṇa-dṛśāṁ prītir uccā ca ṣaṣṭhe |

sarvāmnāyārthadair bhāgavata-samadhura-śloka-saṅghai rasāktaiḥ

itthaṁ sandarbha-ṣaṭkaṁ nigaditam atulaṁ yena tan naumi bhaṭṭam ||21||

bhaṭṭa-gopālakaṁ prema-bhakti-pradaṁ

rādhikā-kṛṣṇa-gaurāṅga-candrānugam |

śrīla-vṛndāvane saṁsthitaṁ sarvadā

saṁśraye rāsa-līlā-rasāsvādakam ||22||

śubhra-kaupīna-kanthādharaṁ vṛndikā

sṛgviṇaṁ svordha-puṇḍrollasad-bhālakam |

rādhikā-kṛṣṇa-saṅkīrtanānandinaṁ

naumy ahaṁ sva-prabhuṁ bhaṭṭa-gopālakam ||23||

abde nandāṅka-bāṇa-dvija-nṛpa-gaṇite (1599) sarva-sal-lakṣaṇāyāṁ

vaiśākhāṁ purṇimāyāṁ madhura-śani-dine padma-bandhūdaye vai |

śrī-rādhā-nāmni ṛkṣe śubhavaha-karaṇe siddhi-yoga-variṣṭhe

ramye lagne vṛṣākhye sukhada-guṇa-yute yasya bhāvena tuṣṭaḥ ||24||

śrīmad-dāmodaro vai harir atha madhura-prema-pīyūṣa-varṣī

prādurbhūto hi rādhā-ramaṇa-rasa-nidhiḥ śrīla-vṛndāvane’smin |

megha-śyāmaḥ kiśor hṛdi pihita-priyā kānti-rāśiḥ sukhātmā

taṁ śrī-gopāla-bhaṭṭaṁ praṇaya-jala-nidhiṁ naumy ahaṁ bhāvukeśam ||25||

jāgrat-svapna-suṣuptiṣu praṇayato rātrau dine sarvadā

śrī-rādhā-ramaṇaṁ nijeṣṭa-dayitaṁ jānāti yo nāparam |

vācā nāma prakīrtayan sumadhuraṅ kāyena saṁsevanaṁ

kurvan vai manasā smaran sukha-mayaṁ rūpaṁ mudā mohanam ||26||

mādhuryābdhim udāra-pīta-vasanaṁ candrānanaṁ sundaraṁ

guñjāhāra-śikhaṇḍa-śekhara-dharaṁ karṇāyatākṣaṁ kila |

vaṁśī-vādya-vinodinaṁ naṭa-varaṁ śrī-rādhikā-saṅginaṁ

so’yaṁ me hṛdaye cakāstu suciraṁ śrī-bhaṭṭa-gopālakaḥ ||27||

(yugmakam)

rātry-ante yugalaṁ smaran rasika-rāṭ śrī-bhānujāyāṁ mudā

snātvā śrī-caraṇāmṛtaṁ sukha-mayaṁ nītvā’’sana-sthaḥ śuciḥ |

kṛtvā dvādaśa-saṅkhyakaṁ sutilakaṁ śrī-rādhikā-kṛṣṇayoḥ

kuṇḍodbhūta-mṛdā japaṁ prakurute yaḥ sa prabhur no’vatāt ||28||

lalita-mañju-vibhāsa-subhairavī

madhura-rāma-kirī-svara-sambhṛtaiḥ |

pada-cayaiḥ rasa-rūpa-guṇānvitair

hari-priyā-sukhadair madhurākṣaraiḥ ||29||

prabhu-rādhikā-ramaṇaṁ prabodhya sumaṅgalārātrikam aho

premānvitaḥ kurute prage bahu-vādya-pūrvakam aṅgane |

vara-vaiṣṇavānāṁ gāna-nartana-jaya-jaya-dhvanibhir yutaṁ

prīyān na īśaḥ premado gopāla-bhaṭṭa-sundaraḥ ||30||

(yugmakam)

saṅkārayati vara-danta-dhāvana-gandha-taila-sulepanaṁ

susnānam aṅga-sumārjanaṁ śṛṅgāram atyadbhutaṁ yaḥ |

sṛg-vasana-guñjā-puṣpa-bhṛṣaiḥ śikhi-śikhaṇḍaka-śobhite

karpūra-kuṅkuma-miśra-malayaja-lalita-tilakaṁ ||31||

bhālake prītyā sugandhaṁ dhūpa-nīrājanaṁ dīpa-samanvitam |

śṛṅgāra-bhojyaṁ sumadhuraṁ cārpayati vīṭī-saṁyutam |

samyak punaḥ śṛṅgāra-nīrājanaṁ yaḥ kurute mudā

paśyan surūpaṁ nava-navaṁ mādhurya-pūraṁ śrī-hareḥ ||32||

rāja-bhoga uta pāyasa-sūpa-

svājya-saṁyuta-varodana-sākam |

roṭikāś ca kadalī hṛdayābhāḥ

yo nivedayati saṅgava-kāle ||33||

mudga-ramya-vaṭikā dadhi-miśrāḥ

saindhavārdraka-sujīraka-yuktam |

parpaṭaṁ śikhariṇīṁ yamunāpaḥ

śarkarā rasa-yutāni phalāni ||34||

rāja-bhoga-sadane yadi yāti

rādhikā-ramaṇa-nāgara-rājaḥ

tarhi mārjanam aho vidadhāti

mandirasya ca mudā parayāyutam ||35||

svaccha-jalaṁ sumadhuraṁ ca kalindajāyāḥ

śrīmad-vrajendra-tanayaṁ mṛdu pāyayitvā |

bhṛṅgārakeṇa kara-madhya-gatena tasya

prakṣālanaṁ sumukha-hasta-padābjakānām ||36||

premṇā kiśora-mukuṭasya ca kārayitvā

siṁhāsano pari niveśayatīha nityam |

vīṭīḥ samarpayati gandha-yutā mahātmā

nīrājanaṁ prakurute divasārdha-bhāne ||37||

paryaṅke śayane vidhāya sukhade śrī-rādhayā mañjule

sat-puṣpāstaraṇopadhā na valite śrī-pāda-saṁvāhanam |

kṛtvāyaḥ śanakair jalāḍhya-karakaṁ vṛndāṭavī-sambhavaṁ

nyasyāgatya bahiḥ sameti bhagavac-cheṣaṁ sa jīyāt prabhuḥ ||38||

athāparāhne rasikendra-līlāḥ

kathāś ca yaḥ kīrtayatīha nityam |

dhanāśrikāyāḥ madhura-svareṇa

śrī-vaiṣṇavānāṁ nicaye samutkaḥ ||39||

śrutvā mṛgāḥ kīra-mayūra-bhṛṅgāḥ

pikāś ca gāvas taravaḥ supremṇā |

nṛtyanti cānanda-samudra-magnāḥ

vaivarṇya-kampāśru-sagadgadāktāḥ ||40||

dināṁśa-bhāge rasikāvataṁsaḥ

snātvā mudā śrīla-kalindajāyāḥ |

utthāpanaṁ śrī-vraja-rāja-sūnoḥ

karoti bhāvena sa-rādhikasya ||41||

śrī-dhūpa-nīrājanakaṁ tathāyaṁ

pakvānna-bhojyasya nivedanaṁ ca |

śrī-sāndhya-nīrājanakaṁ suramyaṁ

cottāraṇaṁ toya-samāḍhya-kamboḥ ||42||

mṛdaṅga-karatālakair madhura-nāma-saṅkīrtanaṁ

śacī-suta-sukha-pradaṁ rasika-vaiṣṇavaiḥ susvaram |

prakārayati poremato naṭanam adbhutaṁ śrī-hareh

karoti purato mudā svayam apīha saṁśikṣayan ||43||

pradoṣe dvayor aṅga-lāvaṇya-śobhāṁ

prapaśyan sunetraṁ kṣarad-bāṣpa-dhāraḥ |

sunirmañchayan prāṇa-koṭi-svakīyān

tad-agra-sthito naiva tṛptiṁ prayāti ||44||

sāyantanāśanam atho vinivedya prītyā

dugdhaṁ ghanaṁ sa hasitaṁ susṛtaṁ punaś ca |

nīrājanaṁ prakurute śayanasya so’yaṁ

gopāla-bhaṭṭa-rasiko raskendra-mauleḥ ||45||

nidhāya śayanaṁ tadā yugala-hasta-saṁmardanaṁ

śanaiś ca kurute hiyaḥ pada-saroja-sevām api |

ananya-rasikāgraṇīḥ sva-prabhu-bhakti-śeṣāśanaḥ

sva-janma-vapuṣaḥ phalaṁ param itīha sambhāvayan ||46||

śrī-rādhike svāmini nāgarīśe

vṛndāvanādhīśvari kṛṣṇa-preṣṭhe |

he śrī-viśākhā lalitādi sakhya

saṁśobhite śrī-vṛṣabhānu-putri ||47||

he divya-vidyut-tati-gaura-dehe

he megha-paṭṭāmbara-dhāriṇi tvam |

sīmanta-sindūra-surekha-ramye

cūrṇālaka-vrāta-viśobhi-gaṇḍe ||48||

subhrū-late khañjana-lola-netre

śukocca-nāse dhṛta-kañja-karṇe |

bimboṣṭha-muktā-dvija-manda-hāse

suramya-nimnoccibuke sukaṇṭhi ||49||

sadā ghana-śyāma tamāla-bāhu-

śliṣṭāṁśa-deśe’bja-mṛṇāla-haste |

navīna-kañja-stani padmanābhi

sumadhyame sthūla-nitamba-deśe ||50||

rambhoru-lakṣmī-parimṛgya-pāda-

nakhāñcale śrīla-nikuñja-devi |

kṛpāṁ kuruṣveti vadan sunaktaṁ

vibhāti bhaṭṭaḥ praṇayaika-mūrtiḥ ||51||

he śrī-śacī-tanaya-prema-sudhābdhi-magna

śrī-rūpa-sundara-sanātana-sakhya-śobha |

śrī-rādhikā-ramaṇa-nāgara-jīvana sva-

gopāla-bhaṭṭa mama dehi padānurāgam ||52||

saṁsāra-tāpa hara maṅgala-cāru-patraṁ

niḥsīma-śobhana-kṛpā-makaranda-pūrṇam |

śrī-śrīnivāsa-mukha-śiṣya-ṣaḍ-aṅghri-sevyaṁ

gopāla-bhaṭṭa-pada-paṅkajam āśrayāmi ||53||

prabhor yasya śrīmad-rasika-mukuṭasyātikṛpayā

suśiṣyaḥ premāḍhyaḥ parama-vinaye neṅgita-karaḥ |

sadā śrīmad-rādhā-ramaṇa-paricaryāsukuśalo

dvijo gopīnātho’jani suviditaṁ naumi tam aham ||54||

śiṣyo yasya śrīnivāsaḥ prasiddho

nāmnā śrīlācārya-pūrvaḥ prabhur vai |

gauḍe śrī-gaurāṅga-bhakti-pracārī

prīyāc chrī-gopāla-bhaṭṭaḥ prabhur naḥ ||55||

śiṣyo yasya śrī-harivaṁśo

rādhā-vallabha-līlā-haṁsaḥ |

so’yaṁ svāśrita-kuñja-praghaṭṭaḥ

jayati śrī-gopālaka-bhaṭṭaḥ ||56||

he śrī-gaura-kiśora-candra-parama-premāmṛtāsvādaka

he śrī-rūpa-sanātanaika-hṛdaya śrī-jīva-vātsalya-yuk |

he śrīmad-raghunātha-dāsa-praṇayin gopāla-bhaṭṭa-prabho

tvat-prāṇeśa-padābjayor mama yathā prītir bhavet tvaṁ kuru ||57||

cakoraś candre vai kila sarasije ṣaṭ-pada iva

pataṅgo dīpārcau hy api salila-mātre ca śapharīm |

yathā svātyambhode parama-rativām cātaka iha

tathā sva-prāṇeśe nija-karuṇayā mām api kuru ||58||

yathā raṅko vittaṁ tyajati na kadāpy arjitam iva

agādhaṁ gaṅgāmbho-gaja iva davārto guṇa-nidhe |

nijaṁ gehaṁ pāntho bhramaṇa-virataḥ prāpya ca prabho

tathā tvat-pādābjaṁ tyajatu na mano me kvacid api ||59||

nikhila-doṣa-cayair valito’py ahaṁ

bhajana-sādhana-leśa-vivarjitaḥ |

patita-pāvana-nāma guṇena māṁ

tvam urarīkuru mūḍa-matiṁ prabho ||60||

kadā śrīla-gosvāmi-gopāla-bhaṭṭaṁ

vilokya prabhuṁ prema-bhaktiṁ pradantam |

kariṣyāmi sat-tāṇḍavaṁ nāma-saṅkīr-

taṇaṁ śrī-hareḥ rādhikāyāḥ priyāyāḥ ||61||

bhaja viṅkaṭa-nandana-bhaṭṭa-varaṁ

sukhadaṁ kali-kalmaṣa-nāśa-karam |

vṛṣabhānu-sutā-vraja-bhūpajayoḥ

rasa-bhakti-pradaṁ pada-paṅkajayoḥ ||62||

ghana-vidyun-mañjula-kānti-dhṛto

rasitāmbara-kāñcana-vastra-bhṛtoḥ |

mahatī-muralī-vara-vādya-yujor

hṛta-sarva-sakhī-gaṇa-kāma-rujoḥ ||63||

vara-kañja-dṛśoḥ rasa-sāgarayoḥ

guṇa-śīlavator nava-nāgarayoḥ |

rasa-rāsa-yujor vraja-bhūṣaṇayor

atisundarayor hṛta-dūṣaṇayoḥ ||64||

yamunā-taṭa-manmatha-kuñja-gṛhe

sukhade sthitayor mṛdu-gandhavahoḥ |

kala-kokila-kākalikā-kalite

śikhi-kīra-marāla-ravair lalite ||65||

vikasat-kusumais tarubhiḥ pracurair

nicite vṛta-vallaribhī ruciraiḥ |

vara-guñjita-matta-ṣaḍ-aṅghri-gaṇe’

khila-mohana-mañjula-kānti-kaṇe ||66||

mṛdu-hāsa-vikāsa-lasan-mukhayor

nihitāṁśa-bhujālatayoḥ sukhayoḥ |

sa-rati-smara-koṭi-prabhā-pramuṣor

nayanena paraspara-rūpa-juṣoḥ ||67||

(ṣaḍbhiḥ kulakam)

sa-hari-rādhikā-sevane rataṁ

sakala-sad-guṇa-śreṇibhir vṛtam |

madhura-vṛndakā-kānane sthitaṁ

bhaja manaḥ sadā viṅkaṭātmajam ||68||

hā rūpa seyaṁ vṛṣabhānujā hi

mat-svāminī śrī-nava-nāgarīśā |

karoti kaṅkelim aho mudā vai

priyeṇa goṣṭhendra sutena sārdham ||69||

kiśora-varyeṇa vihāriṇā vai

tan no vada tvaṁ kṛpayā dhunettham |

vṛndāvane mañjula-ramya-kuñje

yaḥ pṛcchati prema-yutaḥ sa jīyāt ||70||

jayati gaura-hareḥ priya-sevakaḥ

parama-vaiṣṇava-viṅkaṭa-nandanaḥ |

ati vidagdha-sakhī vapuṣa vraje

ya iha kuñja-gṛhe guṇa-mañjarī ||71||

acala-cañcalikā-dyuti-vigrahā

śaśi-mukhī jita-khañjana-locanā |

sukhadayā vṛṣabhānujayā dhṛtaiḥ

rasika-śekhara-keli-suvāsitaiḥ ||72||

vividha-varṇa-paṭair atha bhūṣaṇaiḥ

parivṛtā pulakena mahīyasā |

praṇaya-vepathu-dharma-kaṇānvitā

kila mud-aśru-jalākta-supakṣmakā ||73||

yugala-pāda-saroruha-cañcarī

yugala-vaktṛ-mṛgāṅka-cakorikā |

yugala-rūpa-saric-chapharī dṛśir

yugala-keli-ghanasya ca cātakī ||74||

sarasa-rūpa-lavaṅga-varāyutā

nava-vayaḥ suṣamā suvalāsikāt |

yad atipreṣṭha sakhī rati-mañjarī

nikhila-jīvana-vallabha-rādhikā ||75||

sukṛtinī yamunodara-sambhavā

vigata-śoka-viśokaka-nandinī |

hari-suhṛd-vara-go-bhaṭa-bhartṛkā

rasavatī-yuga-kuṇḍa-nivāsinī ||76||

nāmnā ca tārāvalikā dhavāmbā

ratna-prabhākhyātha nanandikā ca |

yad evaro durmukha-nāma-dheyaḥ

sā śrīla-rādhā-paricārikeśā ||77||

madana-kuñja-gṛhe vara-rādhayā

vraja-purandara-nandana-saṅgamam |

suniśi kārayate bahu-cchadmanā

sukuśalā guru-bodhana-sādhane ||78||

ramye śrāvaṇa-māsi prāvṛṣi ṛtau syandolikāyāṁ mudā

prāṇeśau vara-nīla-gaura-vapuṣau sandolayantī mukhe |

kālindī nikaṭe sunīpa-viṭapa-cchāye sugandhānile

mallārābhidha rāga-susvara-padaṁ gāyanty asau svaiḥ samam ||79||

pālāśa-pīta-sita-rakta-sugandha-cūrṇaiḥ

kastūrikā rucira-kuṅkuma-vāribhiś ca |

pūrṇāni pātra-nivahāni varāṇi hema

sad-ratna-saṅgha-racitāni ca raupyakānām ||80||

nyasyāgrato rasavatīṁ vraja-rāja-sūnoḥ

śrī-pañcamī-mukha-vasanta-mahas tanoti |

nyasyādya kāñcana-ghaṭasya yugaṁ rasālaṁ

san-mañjarī-dala-phalaiḥ sahitaṁ svakīyam ||81||

rāse śrīmad-rasika-yugalaṁ nṛtya-līlollasantaṁ

kāñcī vaṁśī lalita-valayā-nūpura-dhvāna-yuktam |

paścād asya sva-pada-yugalaṁ nyasya vaitan mukhābje

vīṭīṁ dattvā hima-kaṇa-yutaṁ bījayanty añcalena ||82||

yugala-janma-dine hy anurāgiṇī

nava-navāṁ ca tayor mukha-mādhurīm |

nayanayor yugalena pibanty aho

sumanute vapuṣo januṣaḥ phalam ||83||

kalita-pāśaka-keli-kaliṁ hariṁ

vijitam atra vilokya nijeśayā |

smita-mukhī mumude madirekṣaṇā

nija-sakhī-sarasena rasa-pradā ||84||

kvacin māle saṁyojayati kusumais tena kalitaiḥ

kvacid vīṭīṁ parṇaiḥ racayati bhujaṅgī vṛta-nijaiḥ |

lavaṅgailā pūgī-phala-khadira-cūrṇaiḥ surabhitā

kvacit snigdhābhyaṅgaṁ kvadid api ca prodvartana-vidhim ||85||

dvayoḥ snānārthaṁ vai madhuram udakaṁ cānayaitayā

kvacit bhakṣyaṁ bhojyaṁ hy api madhura-coṣyaṁ kvacid api |

kvacit toyaṁ saṁsthāpayati ca supeyam surabhitaṁ

kvacic chayyāḥ śubhrāstaranām upadhānaṁ vitanute ||86||

vīṇikā-mṛdaṅga-kāṁsya-veṇu-vādya-paṇḍitā

nṛtya-gīta-tāla-bheda-susvarāti-maṇḍitā |

kuñja-mandire sadā nijeśikābhisāriṇī

rādhikā-vrajendra-putra-prīti-dāna-kāriṇī ||87||

śrīla-rādhikaika-marma sevanādhikāriṇī

preṣṭa-nandanandanasya vāñchitābhisāra-kāriṇī |

ramya-vakṣaso’ntare priyāṅghrijāva-kāṅkitā

rādhikā vrajendu-carcitāccha-vīṭikāñcitā ||88||

snehānvitā sā lalitā viśākhā

sucitrikā-campaka-vallarīṇām |

śrī-tuṅgavidyā-vidhulekhayoś ca

śrī-raṅgadevyāś ca sudevikāyāḥ ||89||

śrī-pūrṇamāsī-pṛthu-śikṣaṇāḍhyā

nāndīmukhī narma-rasa-pradā vai |

vṛndādikānāṁ vanadevikāṇāṁ

sukha-pradā śrī-hari-sevanena ||90||

yasya prāṇa-dhanaṁ vrajendra-tanayo rāsādi-līlā-karaḥ

śrī-rādhā-ramaṇas tribhaṅga-lalitaḥ śrī-rādhayā rājate |

preyasyādbhuta-mādhurī-guṇa-gaṇaiḥ saṁsevyayā navyayā

vṛndāraṇya-nikuñja-sadmani ca taṁ gopāla-bhaṭṭaṁ bhaje ||91||

prapaśyan śṛī-rādhā-ramaṇa-vara-rūpaṁ navanavaṁ

kṛta-snāno netra-kṣaradamala-premāśru-nicayaiḥ |

suvaivarāryotkampa-pracura-pulakair āvṛta-tanuḥ

sa jīyād gopālābhidha-rasika-bhaṭṭaḥ sumadhuraḥ ||92||

aye niṣkāru-rāyaḥ kuta iha samāyāti nitarāṁ

prakurvan vaividhyaṁ priyatama-prabhoḥ sevana iti |

vinindan premāṇaṁ parama-vikalo gadgada-vacāḥ

punar yācan sevāṁ jayati yugalopāsana-maṇiḥ ||93||

yat kāru-rāya-kaṭākṣa-leśa-kalito mandātimando’py ahaṁ

śrī-gaurāṅga-mahāprabhuṁ rasa-mayaṁ śrī-dhāma-vṛndāvanam |

śrī-rādhāṁ nava-nāgarīṁ guṇa-nidhiṁ śrī-nāgarendraṁ hariṁ

prāpto viṅkaṭa-nandanāya ca namas tasmai kṛpā-sindhave ||94||

rasikasya prārthanayā

nṛ-gocaro’bhūd vrajendra-putro’pi |

tasya prabhoḥ pada-kamalaṁ

vande gopāla-bhaṭṭasya ||95||

varṣe netra-samudra-tarka-dharinī (1642) saṅkhye’site śrāvaṇe

māse nāga (5)-tithau mahotsavavati śrī-vaiṣṇāvāṇāṁ puraḥ |

śrī-vṛndā-vipine kalinda-tanayā-tīre latā-maṇḍape |

śrī-rādhā-hari-kīrtanotsukavatāṁ nṛtyānvitānāṁ mudā ||96||

snātvā dvādaśa-saṅkhyakaṁ sutilakaṁ premānvitaḥ saṁsthitaḥ

śrī-rādhā-ramaṇaṁ sugadgada-vacā proccārayan sundaram |

netrāgocaratāṁ yayau nija-kṛpāṁ kṛtvā mahī-maṇḍale ||97||[[1]](#footnote-2)

vadāmi rādhā-ramaṇasya nāma

śrī-bhaṭṭa-gopāla-samanvitaṁ vai |

vṛndāvane nitya-vihāriṇo vai

rātrau divā me niyamaḥ sadāyam ||98||

jaya jaya rādhā-ramaṇa-lāla

jaya jaya jaya śrī-bhaṭṭa-gopāla |

itthaṁ gāyanti ca yad bhaktāḥ

bahavaḥ saṅkīrtanam anuraktāḥ ||99||

dṛṣṭvā nīrājanam atihṛṣṭāḥ

svīya-karān api bhāle spṛṣṭvā

uttārita kambūdaka-siktāḥ

sa jayaty anyonyaṁ sampraktāḥ ||100||

namaḥ śrī-kṛṣṇa-caitanya-mahāprabhu-priyātmane |

śrīmad-gopāla-bhaṭṭāya śrī-vṛndāraṇya-raṅgiṇe ||101||

namaḥ śrī-viṅkaṭācārya-nandanāya mahātmane |

svāsukoṭi-priyeṣṭa-śrī-rādhā-ramaṇa-sevine ||102||

śrīmad-gopāla-bhaṭṭasya ca śatakam idaṁ śrīla-gosvāmino vai

śrī-gaurāṅga-priyasya praṇaya-rasa-mahāmbhonidheḥ sat-kṛpāloḥ |

nityaṁ premṇā paṭhed yaḥ parama-sukṛtavān kṛṣṇa-caitanya-candre

śrī-rādhā-kṛṣṇa-rūpe parama-rati-nidhiṁ prāpya sevāṁ labhed vai ||103||

iti śrī-gosvāmi-guṇa-mañjarī-dāsa-viracitaṁ

śrī-gopāla-bhaṭṭa-śatakaṁ

samāptam

 --o)0(o--

1. Only three lines given in text. [↑](#footnote-ref-2)